32006R0019
L 004/7
JURNALUL OFÍCIAL AL UNIUNII EUROPENE
REGULAMENTUL (CE) NR. 19/2006 AL COMISIEI
din 6 ianuarie 2006
de modificare a Regulamentului (CE) nr. 747/2001 în ceea ce privește contingentele tarifare comunitare pentru anumite produse agricole originare din Iordania
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 747/2001 al Consiliului din 9 aprilie 2001 privind modul de gestionare a unor contingente tarifare comunitare și a unor cantități de referință pentru produse care ar putea beneficia de preferințe în temeiul acordurilor cu anumite țări mediteraneene și de abrogare a Regulamentelor (CE) nr. 1981/94 și (CE) nr. 934/95 (1), în special articolul 5 alineatul (1) litera (b),
întrucât:
(1)
Prin decizia sa din 20 decembrie 2005 (2), Consiliul a aprobat un acord sub forma unui schimb de scrisori între Comunitatea Europeană și Regatul Hașemit al Iordaniei privind anumite măsuri de liberalizare reciproce și înlocuirea protocoalelor nr. 1 și 2 și a anexelor I, II, III și IV la acordul de asociere CE-Iordania.
(2)
Acest acord definește, pentru anumite produse agricole originare din Iordania, noi contingente tarifare comunitare, precum și modificările aduse contingentelor tarifare prevăzute de Regulamentul (CE) nr. 747/2001.
(3)
Pentru a pune în aplicare aceste contingente tarifare și modificările aduse contingentelor tarifare existente, Regulamentul (CE) nr. 747/2001 ar trebui modificat.
(4)
Întrucât acordul se aplică de la 1 ianuarie 2006, prezentul regulament trebuie să se aplice de la aceeași dată și să intre în vigoare cât mai curând posibil.
(5)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Anexa V la Regulamentul (CE) nr. 747/2001 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 ianuarie 2006.